Model Y Juniper imponerer i stor norsk rækkeviddetest

Indtil onsdag havde ingen elbil i den halvårlige rækkeviddetest, Elprix, formået at køre længere end 672 kilometer på en enkelt opladning – en rekord sat af Tesla Model S for to år siden. Men nu er rekorden blevet slået. Og ikke bare af én bil, men af hele tre.

Det var ventet, at Lucid Air, med en officiel WLTP-rækkevidde på 960 kilometer, ville gå forrest. Også den nye Tesla Model 3 Long Range RWD, som er opgivet til 702 kilometer, burde kunne blande sig i toppen. Mere overraskende er det måske, at BMW iX, som officielt lover 668 kilometer, først løb tør for strøm efter hele 695 kilometer.

Den mest opsigtsvækkende præstation stod dog Tesla Model Y Juniper for. På papiret har den en rækkevidde på 586 kilometer, men i testen tilbagelagde den hele 653 kilometer – 67 kilometer mere end lovet. Det svarer til en positiv afvigelse på 11,4 procent – det bedste resultat i årets felt.

Lucid Air nåede som ventet længst med hele 832 kilometer på én opladning. Men da det stadig er næsten 130 kilometer mindre end bilens WLTP-tal, står Lucid også for den største negative afvigelse: 13,3 procent under det lovede.

Herunder finder du en tabel, der viser, hvor langt de 27 testede elbiler kørte – og hvordan det stemmer overens med deres officielle WLTP-rækkevidde.

På den positive side kan man da sige, at mere end halvdelen af bilerne – 15 ud af de 27 – rent faktisk holder, hvad WLTP’en lover. I hvert fald på en sommerdag i juni.

I dag, torsdag, bruges på at teste opladning af de 27 biler, for at se, om den lovede ladeeffekt holdes. Vi holder naturligvis øje med nyheder fra NAF og Motor.no og opdaterer denne side løbende.

Læs mere om Elprix:

Følg sommerens store rækkeviddetest live (04.06.2025)

Polestar 3 slår konkurrenterne i vinterens rækkeviddetest (16.01.2025)

Her er den reelle rækkevidde på 25 nye elbiler (07.06.2024)

22 elbiler ladetestet i vinterkulden (19.02.2024)

Sommer-rækkeviddetest af 32 elbiler (07.06.2023)

Model Y Juniper imponerer i stor norsk rækkeviddetest