Ny norsk ladetest: Zeekr sætter ny standard for familiebiler

Elbilernes ladetider bliver kortere og kortere – og i den ladest der fulgte årets store norske El Prix-test var det særligt én bil, der stjal opmærksomheden. Den kinesiske Zeekr 7X klarede opladning fra 10 til 80 procent på bare 15 minutter og blev dermed testens hurtigste familiebil.

– Det her er rekordhurtig opladning for en bil i den her prisklasse, og det gør opladningspausen nærmest symbolsk, siger Nils Sødal fra NAF, der sammen med Motor.no står bag testen.

Det var kun luksusbilen Lotus Emeya, der var en smule hurtigere med 14 minutter – men det er en nichemodel i en anden liga. Zeekr 7X derimod placerer sig i en prisklasse, der gør den relevant for langt flere almindelige familier.

Efter Lotus og Zeekr fulgte tre tyske premiummodeller – Porsche Macan, Audi A6 Avant e-tron og Audi Q6 e-tron – som alle brugte 21 minutter på samme ladedisciplin. De tre bygger på den samme 800 volt elbilsplatform.

Tesla taber terræn på opladning

Tesla plejer at ligge helt fremme i feltet, men i denne ladetest måtte både Model Y og Model 3 se sig slået af konkurrenterne. Model Y skulle bruge 31 minutter, mens Model 3 rundede 34 minutter for samme opladningsinterval.

Til gengæld viste Model Y sin styrke i rækkeviddetesten, hvor den præsterede tættest på sin officielle WLTP-rækkevidde. Den bil, der kom længst på én opladning, var dog Lucid Air med hele 832 kilometer.

De fleste klar på en halv time

Af de 26 biler, der deltog i sommerens ladetest, klarede lidt over halvdelen at lade fra 10 til 80 procent på under en halv time – hvilket ifølge NAF svarer til den pause, mange alligevel ville tage på en længere køretur.

– For langt de fleste bilister vil rækkevidde og opladningsevne i dagens elbiler være fuldt ud tilstrækkelige, lyder det fra Sødal.

Testen bekræfter, at udviklingen går stærkt – og at både rækkevidde og ladetid nu er på et niveau, hvor elbiler kan matche benzinbiler på det, der for få år siden var deres største svaghed.

Herunder samtlige ladetider fra sommerens El Prix:

Ny norsk ladetest: Zeekr sætter ny standard for familiebiler